Diari Oficial de la Generalitat Valenciana


Sumari del DOGV 9887, del 08-07-2024 (2024/6660)

RESOLUCIÓ de 2 de juliol de 2024, de la Presidència de la Generalitat, per la qual es convoquen, per a l'any 2024, subvencions destinades a les cases regionals d'altres comunitats autònomes a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9887

Data del DOGV
:   08-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6660


Data del document
:   02-07-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Presidència de la Generalitat
    * Presidència de la Generalitat

RESOLUCIÓ de 2 de juliol de 2024, de la Presidència de la Generalitat, per la qual es convoquen, per a l'any 2024, subvencions destinades a les cases regionals d'altres comunitats autònomes a la Comunitat Valenciana. [2024/6660]  
L'Orde 4/2016, de 3 de juny, de la Conselleria de Transparència, Responsabilitat Social, Participació i Cooperació, per la qual s'establixen les bases reguladores conjuntes de les subvencions destinades a les entitats locals (ajuntaments, mancomunitats i altres fórmules associatives), entitats ciutadanes, centres valencians en l'exterior (CEVEX) i les seues federacions i confederacions, cases regionals d'altres comunitats a la Comunitat Valenciana, i les seues federacions i confederacions, per al foment de la participació ciutadana, la transparència i l'accés a la informació pública (DOGV 7798, 06.06.2016), modificada pel Decret 11/2024, de 17 d'abril, del president de la Generalitat (DOGV 9855, 23.05.2024), regula en el títol II, capítol V, les bases per a la concessió de subvencions destinades a les cases regionals d'altres comunitats autònomes a la Comunitat Valenciana.  
  
La convocatòria d'estes ajudes està prevista en el Pla estratègic de subvencions de la Presidència de la Generalitat i els seus organismes públics, per al període 2024-2026, aprovat el 15 de març de 2024 (DOGV 9813, 21.03.2024).  
La participació ciutadana és competència de la Presidència de la Generalitat, de conformitat amb el que es preveu en l'article 2 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions; el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat; i el Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat.  
A la vista de tot això, i de conformitat amb l'article 160.4.b) de la Llei 1 /2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHPG) i l'apartat primer, 2.e) de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència, resolc:  
  
Primer. Objecte  
Convocar, per a l'exercici 2024, subvencions destinades a les cases regionals d'altres comunitats autònomes a la Comunitat Valenciana, les seues federacions i confederacions.  
  
Segon. Bases reguladores de la convocatòria  
Les bases per les quals es regix esta convocatòria són les contingudes en l'Orde 4/2016, de 3 de juny, de la Conselleria de Transparència, Responsabilitat Social, Participació i Cooperació, per la qual s'establixen les bases reguladores conjuntes de les subvencions destinades a les entitats locals (ajuntaments, mancomunitats i altres fórmules associatives), entitats ciutadanes, centres valencians en l'exterior (CEVEX) i les seues federacions i confederacions, cases regionals d'altres comunitats a la Comunitat Valenciana, i les seues federacions i confederacions, per al foment de la participació ciutadana, la transparència i l'accés a la informació pública (DOGV 7798, 06.06.2016), modificada pel Decret 11/2024, de 17 d'abril, del president de la Generalitat (d'ara en avant, Orde 4/2016).  
  
Tercer. Finançament  
1. La present convocatòria de subvencions es finançarà amb càrrec a l'aplicació pressupostària 60.81.59.57.353Z56, línia S0176, de la Llei 8/2023, de 27 de desembre, de pressupostos de la Generalitat per a l'exercici 2024, amb un crèdit màxim de cent trenta mil euros (130.000,00 euros).  
  
Quart. Entitats beneficiàries  
1. Podran beneficiar-se d'estes subvencions les cases regionals d'altres comunitats autònomes a la Comunitat Valenciana, les seues federacions i confederacions, amb seu estable en esta, que complisquen els requisits següents:  
a) Estar inscrites en el Registre nacional d'associacions o en el Registre autonòmic d'associacions de la Comunitat Valenciana o en els registres especials establits per la normativa vigent.  
b) No estar incurses en les prohibicions que, per a obtindre la condició d'entitats beneficiàries de subvencions, establix l'article 13 de la Llei 38/2003, de 17 de novembre, general de subvencions (d'ara en avant, LGS).  
c) Estar adaptades, en el cas d'associacions, federacions i confederacions, a l'àmbit d'aplicació de la Llei orgànica 1/2002, de 22 de març, reguladora del dret d'associació.  
2. No podran obtindre la condició d'entitat beneficiària d'estes subvencions:  
a) Les cases regionals i federacions integrades en una federació o confederació que hagueren sol·licitat subvenció en la present convocatòria per al mateix projecte presentat per la seua federació o confederació.  
b) Les cases regionals que hagen integrat els seus projectes específics en el projecte general d'una federació, sense poder rebre una subvenció indirecta per mitjà del projecte subvencionat de la federació a la qual pertanyen.  
c) Les entitats en les quals concórrega alguna de les circumstàncies previstes en els apartats 2 i 3 de l'article 13 de l'LGS. A este efecte, l'entitat sol·licitant ha d'estar al corrent del compliment de les obligacions tributàries i amb la Seguretat Social previstes en els articles 18 i 19 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol (d'ara en avant, RLGS), circumstància que serà comprovada per l'òrgan instructor del procediment, d'acord amb el que s'establix en l'apartat set d'esta resolució.  
La justificació de les entitats de no estar incurses en les prohibicions per a obtindre la condició d'entitat beneficiària, contingudes en els apartats 2 i 3 de l'article 13 de l'LGS, es realitzarà mitjançant una declaració responsable.  
  
Quint. Objectius i activitats subvencionables  
1. Se subvencionaran les actuacions l'objectiu general de les quals siga el d'organitzar i realitzar projectes concrets per al desenvolupament de les activitats pròpies dels centres regionals, les seues federacions i confederacions, per al foment de la seua cultura i tradicions, la participació, l'enteniment i la cooperació i la promoció de l'associacionisme, tant a escala interna com amb altres entitats socials.  
2. Els objectius específics que hauran de definir-se i desenvolupar-se en el projecte consistiran a:  
a) Promoure projectes de caràcter participatiu que tinguen per objecte el coneixement i manteniment de les arrels culturals d'altres comunitats autònomes a la Comunitat Valenciana.  
b) Promoure projectes de caràcter participatiu que tinguen com a objecte la integració de la població originària d'altres comunitats autònomes en la cultura i la llengua pròpia de la Comunitat Valenciana.  
c) Afavorir el coneixement mutu i la convivència entre les associacions, cases i centres regionals presents en la societat valenciana.  
  
3 Per a la consecució dels objectius esmentats, se subvencionaran les següents activitats i accions:  
a) Conferències, jornades, exposicions o altres activitats similars per a potenciar el coneixement i manteniment de les arrels culturals d'altres comunitats autònomes a la Comunitat Valenciana.  
b) Conferències, jornades, exposicions o altres activitats similars que fomenten la participació activa i la integració de la població originària d'altres comunitats autònomes en la cultura valenciana i la llengua pròpia de la Comunitat Valenciana.  
c) Cursos i programes d'informació, orientació i assessorament dirigits a la població originària d'altres comunitats autònomes, resident a la Comunitat Valenciana, en l'àmbit legal, sociolaboral, educatiu, cultural i de participació ciutadana, amb la finalitat de millorar-ne les condicions d'integració en la Comunitat.  
d) Programes de promoció de l'associacionisme i desenvolupament d'activitats d'animació sociocultural, dirigits a facilitar a la població originària d'altres comunitats autònomes, resident a la Comunitat Valenciana, el contacte amb la seua realitat social i territorial.  
e) Programes de promoció de l'associacionisme i desenvolupament d'activitats d'animació sociocultural dirigits a afavorir el coneixement mutu i la convivència entre les associacions, cases i centres regionals presents en la societat valenciana.  
4. No passaran a la fase de valoració els projectes que no s'adeqüen als objectius concrets i a les activitats definits en este apartat, o els projectes en els quals no hi haja coherència entre estos objectius i les activitats. Per tant, es desestimarà la sol·licitud.  
5. Les activitats que se subvencionen podran executar-se a partir de l'1 de gener de 2024 i fins a la data límit de justificació de la subvenció, sense esperar que la concessió de les subvencions es produïsca i sense que això prejutge la decisió que finalment s'adopte.  
4. Les activitats subvencionades hauran d'executar-se, íntegrament, en el territori de la Comunitat Valenciana.  
  
Sext. Modalitats d'ajudes  
1. La convocatòria articula les ajudes en dos modalitats diferents:  
  
a) Modalitat 1: Per a confederacions i federacions de cases regionals.  
b) Modalitat 2: Per a cases regionals considerades individualment.  
  
  
Sèptim. Gastos subvencionables  
1. Seran gastos subvencionables els que, responent de manera indubtable a la naturalesa de l'activitat subvencionada, resulten estrictament necessaris per a la consecució de l'objecte de la subvenció. En qualsevol cas, haurà d'atendre's al que s'establix en l'article 31 de l'LGS.  
2. Seran subvencionables els gastos corrents i de personal necessaris per a la realització del projecte presentat. Entre estos gastos es poden incloure els següents:  
a) Gastos indirectes: s'entenen així els gastos que afecten tota l'activitat de l'entitat beneficiària amb caràcter general. S'inclouen els gastos de lloguer de l'immoble que figure com a seu: llum, aigua, telèfon, neteja i anàlegs. També els gastos de manteniment de la seu o seus de l'entitat (lampisteria, fusteria, pintura, fumigacions i anàlegs), quotes de pertinença a altres entitats i/o federacions, etc. Es podrà imputar a esta mena de gasto un màxim del 40 % de la subvenció concedida en el cas de les cases regionals, i es limitarà a un 10 % per a les federacions i confederacions.  
b) Gastos directes: seran subvencionables els gastos que resulten necessaris per a la realització del projecte, sempre que estiguen directament relacionats amb l'activitat subvencionada i resulten indispensables per a la preparació adequada o execució d'esta. S'inclouen en esta mena de gastos:  
b.1) Costos de personal intern: dins d'estos gastos s'inclouran les nòmines del personal contractat per la mateixa entitat, imputables a la realització del projecte, fins a un màxim del 40 % de la quantitat subvencionada, tant per a cases regionals com per a federacions i confederacions.  
En este apartat de gastos de personal intern es podran imputar: retribucions i gastos de personal directament lligat al desenvolupament del projecte. Seran subvencionables els salaris bruts, les quotes de la Seguretat Social a càrrec de l'empresa i altres costos salarials com ara pagues extraordinàries, i la resta de retribucions derivades de la normativa laboral aplicable, meritats durant el període d'execució i en funció del percentatge de dedicació al projecte.  
b.2) Costos de funcionament: s'hi poden incloure els gastos de material fungible d'oficina, de difusió (disseny, elaboració, impressió i anàlegs), creació i manteniment web, assegurances directament vinculades amb l'activitat, transport, allotjaments, dietes i altres gastos, sempre que siguen gestionats i realitzats directament per l'entitat ciutadana.  
  
Respecte dels gastos de transport, seran subvencionables amb càrrec a esta mena de gastos els de locomoció del personal adscrit al projecte que s'executa, sempre que el desplaçament siga necessari i se'n justifique la relació directa amb el desenvolupament del projecte, acreditat mitjançant certificat de la presidència o la secretària de l'entitat.  
Quan el desplaçament es realitze en vehicle particular, únicament se subvencionarà, si és el cas, la quantitat que resulte de computar 0,19 euros per quilòmetre recorregut, sempre que es justifique la necessitat del desplaçament i la seua realització efectiva, acreditat mitjançant certificat de la presidència o la secretaria de l'entitat.  
Respecte dels gastos d'allotjament, només seran subvencionables amb càrrec a esta mena de gastos els originats pels ponents, conferenciants o similars directament vinculats en el desenvolupament del projecte, que hauran d'acreditar-se mitjançant certificat de la presidència o la secretaria de l'entitat.  
b.3) Costos de subcontractació: s'entén per subcontractació quan l'entitat beneficiària concerta amb terceres persones l'execució total o parcial de les activitats que constituïxen l'objecte de la subvenció. L'entitat beneficiària podrà subcontractar totalment o parcialment l'activitat objecte de la subvenció, fins a un percentatge màxim del 75 % de l'import de l'activitat subvencionada, amb els requisits i les prohibicions establits en l'article 29 de l'LGS.  
3. El pressupost presentat haurà de tindre relació directa amb les activitats previstes en el projecte, i serà coherent amb estes.  
A este efecte, s'entendrà com a coherència en la distribució dels gastos la relació lògica i adequada entre els gastos que es pressuposten en el projecte i les activitats que cal realitzar per al compliment dels objectius previstos. Per a fer-ho, el pressupost haurà d'estar prou detallat segons la classe de gasto que cal realitzar i equilibrat íntegrament.  
  
4. No seran subvencionables:  
a) Els gastos d'assessoria fiscal, laboral o comptable i els tributs, quan l'entitat beneficiària de la subvenció els abona efectivament i justifica la seua no exempció.  
b) Els gastos per a l'adquisició de béns inventariables (equips informàtics, impressores, mobiliari i altres anàlegs).  
c) Els premis, donacions o ajudes de qualsevol mena.  
d) La realització de gastos d'inversió.  
e) Tota la cartelleria i la publicitat realitzada de l'activitat subvencionada que no porte la menció o els logotips d'haver sigut finançades per la Generalitat.  
f) Els materials realitzats per encàrrec, que porten impreses llegendes o eslògans i no porten imprés el logotip d'haver sigut finançats per la Generalitat.  
g) Activitats que promoguen o justifiquen qualsevol forma de discriminació per raó de raça, sexe, religió, ideologia o qualsevol altra que atempte contra els drets fonamentals de la persona o la seua dignitat.  
  
5. Quan un projecte continga activitats recreatives com a complement a la seua realització, els gastos corresponents a servicis d'àpats, restauració, comestibles o avituallament imputables a la subvenció no podran superar en cap cas el 10 % de la quantitat subvencionada quan l'entitat beneficiària siga una casa regional, i es limitaran a un 5 % per a les federacions i confederacions.  
6. El pressupost per a l'execució del projecte que presente l'entitat haurà d'adequar-se a l'import de la subvenció sol·licitada, que no podrà superar en cap cas la subvenció màxima per projecte establida en la convocatòria.  
  
Octau. Presentació de sol·licituds i termini  
1. Les sol·licituds s'han de presentar en el termini de 20 dies hàbils comptats des de l'endemà de la publicació de la convocatòria en el Diari Oficial de la Generalitat Valenciana. L'incompliment del termini esmentat donarà lloc a l'exclusió de la convocatòria.  
  
2. La presentació de la sol·licitud significa l'acceptació plena i la subjecció de l'entitat o persona sol·licitant al que es disposa en l'Orde 4/2016, i a les normes i condicions establides en esta resolució de convocatòria.  
3. Les entitats sol·licitants estan obligades a relacionar-se amb la Generalitat amb mitjans electrònics en els termes establits en l'article 14 de la Llei 39/2015, d'1 d'octubre, del procediment administratiu comú de les administracions públiques (a partir d'ara, LPACAP). Per tant, presentaran les sol·licituds exclusivament de manera telemàtica en la seu electrònica de la Generalitat, accedint al procediment corresponent a través de l'enllaç següent: https://www.gva.es/va/inicio/procedimientos?id\_proc=18680&version=amp  
4. La presentació de la sol·licitud de manera diferent a la telemàtica prevista en este apartat determinarà l'exclusió de la convocatòria.  
5. Els models de formularis i annexos es poden trobaren accedint al procediment corresponent en l'enllaç indicat en l'apartat 3 anterior.  
  
6. En la pàgina web de la seu electrònica de la Generalitat (https://sede.gva.es/va/) es troba la informació sobre les firmes digitals admeses i les instruccions per a la tramitació telemàtica de la sol·licitud i les aportacions posteriors de documentació, si és procedent.  
7. La sol·licitud formalitzada en tots els apartats i firmada electrònicament per la persona representant legal de l'entitat degudament autoritzada anirà acompanyada dels documents electrònics següents:  
a) Projecte presentat segons el model normalitzat (annex, document número 1). Les dades no omplides en este formulari no seran tingudes en compte a l'efecte de la seua valoració. Així mateix, no seran tingudes en compte les dades omplides per l'entitat beneficiària que amb examen previ de l'expedient per la comissió avaluadora no siguen coherents amb els objectius i les activitats proposades en el projecte.  
  
Perquè siguen valorats determinats mèrits al·legats en el projecte, haurà d'aportar-se la documentació que els acredite. Esta documentació s'especifica en l'annex, document número 1, per a cada mèrit.  
  
En el cas que el projecte preveja més d'una activitat, s'omplirà un full (annex 1.1 «Activitats del projecte») tantes vegades com activitats es preveuen desenvolupar en el projecte, en què es descriurà de manera detallada l'activitat: nom de l'activitat, objectius, dates, descripció, lloc de realització, nombre de participants i cost econòmic previst.  
  
b) En els casos dels projectes en els quals s'haja previst el treball en xarxa, s'haurà d'aportar una declaració responsable subscrita per la persona representant de l'entitat sol·licitant en la qual manifeste la col·laboració en el disseny i/o l'execució del projecte per mitjà de la metodologia de treball en xarxa (annex, document número 2). S'entén com a treball en xarxa la interacció intencional i selectiva entre dos o més actors sobre la base d'una relació, entre els subjectes o per les activitats que realitzen, amb la finalitat de millorar el benestar personal i la qualitat de vida, tant de l'individu com de la comunitat en què s'integra.  
  
c) Si el compte bancari de l'entitat sol·licitant no estiguera donat d'alta en la Generalitat o calguera modificar les seues dades, haurà de realitzar-se este tràmit de manera telemàtica per mitjà del següent enllaç: https://www.gva.es/va/inicio/procedimientos?id\_proc=22990  
d) En el cas de federacions i confederacions hauran de presentar una llista actualitzada de les associacions federades i/o confederades.  
e) L'entitat sol·licitant haurà d'aportar una certificació acreditativa de la composició actual de la junta directiva, amb indicació del nom, cognoms, DNI de les persones integrants i càrrec que ocupen.  
f) Qualsevol altre document justificatiu de mèrits al·legats per a la valoració:  
- Estudi o anàlisi prèvia de les necessitats del projecte presentat, dissenyat per la mateixa entitat sol·licitant, amb una vinculació clara i directa amb les activitats arreplegades en el projecte;  
- Memòria descriptiva de les activitats i els projectes duts a terme, si és el cas, per l'entitat durant els exercicis 2022 i 2023;  
- Document que acredite que l'entitat sol·licitant pertany a alguna xarxa o plataforma específica en l'àmbit de la participació o el foment de l'associacionisme.  
8. Quedaran exemptes de presentar els documents relacionats en este apartat les entitats la documentació de les quals ja es trobe en poder de la Direcció General de Transparència i Participació, segons el que es preveu en l'article 28.2 de l'LPAC. No obstant això, segons el que s'establix en l'apartat 3 de l'article esmentat, excepcionalment, si la Direcció General de Transparència i Participació no poguera recaptar els documents esmentats, podrà demanar novament a l'entitat sol·licitant la seua aportació.  
9. Cada entitat només podrà presentar una sol·licitud a la present convocatòria de subvenció. El projecte que, si és el cas, presenten les federacions i/o confederacions, haurà d'estar necessàriament relacionat amb les activitats específiques de la federació, sense poder incloure projectes o activitats concretes de les seues cases regionals federades.  
10. La presentació de la sol·licitud de subvenció comportarà l'autorització perquè la Direcció General de Transparència i Participació obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, tenint en compte el que s'establix en els articles 18 i 19 de l'RLGS, i en este cas les entitats no hauran d'aportar les certificacions corresponents, segons el que es preveu en l'article 28 de l'LPAC. No obstant això, es podrà denegar este consentiment si així s'assenyala expressament en el formulari de sol·licitud. En este supòsit, hauran d'aportar-se els corresponents certificats emesos per l'Agència Estatal d'Administració Tributària, la Conselleria d'Hisenda, Economia i Administració Pública, i la Tresoreria General de la Seguretat Social, d'estar al corrent en el compliment de les obligacions tributàries i amb la Seguretat Social.  
11. Quedaran exempts de presentar estos certificats les entitats que sol·liciten subvencions inferiors a 1.803,04 euros, segons el que es disposa en l'article tercer de l'Orde de 30 de maig de 1996, de la Conselleria d'Economia i Hisenda, per la qual s'establix la forma d'acreditació de les persones beneficiàries de subvencions, del fet de trobar-se al corrent de les seues obligacions tributàries i davant de la Seguretat Social (DOGV 2775, 21.06.1996).  
  
Nové. Criteris de valoració de les sol·licituds  
Les entitats sol·licitants hauran d'obtindre en la valoració un mínim de 50 punts per a rebre subvenció en la present convocatòria, tenint en compte els criteris objectius de valoració establits en l'article 28 de l'Orde 4/2016, i la ponderació d'estos que a continuació s'establix:  
  
a) Entitat sol·licitant (fins a 30 punts):  
a.1) Nombre de persones associades (fins a 5 punts).  
a.2) Antiguitat del centre (fins a 5 punts).  
a.3) Foment de les TIC (fins a 3 punts).  
a.4) Creació i treball en xarxes (fins a 5 punts).  
a.5) Relleu generacional i paritat en els òrgans directius dels centres (fins a 4 punts).  
a.6) Experiència: memòria d'activitats de 2022 i 2023 (fins a 2 punts)  
a.7) Pla d'avaluació d'activitats de 2024 (fins a 3 punts)  
a.8) Compliment de clàusules de responsabilitat social i mediambientals. Es valorarà el compliment de les clàusules en matèria social, de transparència, ètiques o mediambientals següents (fins a 3 punts).  
  
a.8.1) Compliment de la clàusula de responsabilitat social en matèria d'igualtat d'oportunitats entre hòmens i dones: que l'entitat es compromet a executar mesures concretes de corresponsabilitat i conciliació de la vida personal, laboral i familiar, que superen el que s'establix legalment i convencionalment, especialment quan es tracte de persones treballadores amb discapacitat / diversitat funcional o en situació de dependència (2 punts). S'acreditarà mitjançant declaració responsable del o de la representant de l'entitat.  
a.8.2) Compliment de la clàusula següent de responsabilitat social en matèria de qualitat laboral: el compromís d'una adequada formació contínua per a les persones que executaran el projecte (fins a 1 punt). S'acreditarà mitjançant declaració responsable del o de la representant de l'entitat.  
b) Projecte i activitats que cal desenvolupar (fins a 70 punts):  
b.1) Enfocament tècnic. Es valorarà la qualitat i la viabilitat del projecte, així com la coherència i l'adequació d'este als objectius que es volen aconseguir (fins a 15 punts).  
b.1.1) Identificació de les necessitats que justifiquen el projecte. Es valorarà la fonamentació de les necessitats detectades que motiven la realització del projecte i, especialment, la realització d'estudis o anàlisis previs d'estos, dissenyats per la mateixa entitat. Si es realitza este estudi, s'haurà d'adjuntar-se a la sol·licitud (fins a 5 punts).  
  
b.1.2) Definició adequada i desenvolupament dels objectius del projecte (fins a 5 punts).  
b.1.3) Grau de coherència entre els objectius i les activitats que cal desenvolupar (fins a 5 punts).  
b.2) Activitats previstes. Es valorarà la planificació i la gestió de les activitats previstes, tenint en compte l'àmbit d'actuació, la difusió i els impactes previstos (fins a 40 punts).  
b.2.1) Planificació i gestió de les activitats previstes (fins a 15 punts).  
b.2.2) Àmbit d'actuació (fins a 20 punts).  
b.2.3) Activitats de difusió (fins a 5 punts).  
b.3) Persones beneficiàries del projecte. Es valoraran especialment les activitats destinades als col·lectius més desfavorits, a la infància, la joventut, les persones majors, així com la convivència intergeneracional, les dones i la igualtat d'oportunitats entre hòmens i dones (fins a 5 punts).  
b.4) Avaluació i seguiment. Es valoraran els instruments d'avaluació i seguiment, així com la seua periodicitat (fins a 10 punts).  
  
Dècim. Criteris per a la determinació de la subvenció  
1. Per a determinar la quantia subvencionada, es tindrà en compte l'adequació dels projectes presentats per les entitats als criteris de valoració determinats en l'apartat anterior.  
2. La subvenció màxima per projecte serà:  
a) Per a confederacions i federacions de cases regionals se subvencionarà, com a màxim, 15.000 euros per projecte.  
b) Per a cases regionals considerades individualment se subvencionarà, com a màxim, 2.500 euros per projecte.  
Els projectes que hagen superat la puntuació de 50 punts se subvencionaran segons el límit anterior; es concediran les subvencions per orde de puntuació, de més a menys, fins que s'esgoten els fons previstos en la convocatòria corresponent.  
3. En cas d'empat de les entitats sol·licitants, es considerarà primer l'entitat que tinga la puntuació més elevada obtinguda, d'acord amb el que s'assenyala a continuació, i per este orde:  
- En primer lloc, tindrà preferència l'entitat que, fins i tot sense estar legalment obligada, al venciment de la presentació de la sol·licitud de la subvenció haja negociat amb la representació legal de les persones treballadores, si n'hi haguera, i haja aprovat i tramitat la inscripció dels plans d'igualtat en el registre de la Comunitat Valenciana.  
- Si persistix l'empat, l'entitat que haja obtingut més puntuació en l'apartat b.2 «Activitats previstes».  
- Si persistix l'empat, qui haja obtingut més puntuació en l'apartat b.1 «Enfocament tècnic».  
- Si persistix l'empat, qui haja obtingut més puntuació en l'apartat b.3 «Persones beneficiàries del projecte».  
- Si persistix l'empat, qui haja obtingut més puntuació en l'apartat b.4 «Avaluació i seguiment».  
- Si persistix l'empat, qui haja obtingut més puntuació en l'apartat a.1 «Nombre de socis i sòcies».  
- Si persistix l'empat, qui haja obtingut més puntuació en l'apartat a.2 «Antiguitat del centre».  
- Si persistix l'empat, qui haja obtingut més puntuació en l'apartat a.3 «Foment de les TIC».  
- Si persistix l'empat, qui haja obtingut més puntuació en l'apartat a.4 «Creació i treball en xarxes».  
- Si persistix l'empat, qui haja obtingut més puntuació en l'apartat a.5 «Relleu generacional i paritat en els òrgans directius dels centres».  
  
- Si persistix l'empat, qui haja presentat la sol·licitud en primer lloc, tenint en compte l'entrada en un registre telemàtic habilitat a este efecte.  
4. Quan es produïsca la renúncia d'alguna de les entitats beneficiàries de la subvenció i sempre que esta renúncia es realitze en el termini d'un mes des de la publicació de la resolució de concessió, el crèdit pressupostari no aplicat podrà concedir-se sense necessitat d'una nova convocatòria a l'entitat sol·licitant següent per orde de puntuació que, una vegada superada la puntuació mínima, no haja resultat beneficiària.  
  
5. L'import global màxim establit en l'apartat tercer de la present resolució per a finançar estes subvencions es distribuirà amb la destinació del 70 % a les confederacions i federacions i el 30 % a les cases regionals considerades individualment. En el cas que la quantia econòmica destinada a una de les modalitats de subvenció no s'esgote íntegrament, el sobrant es podrà aplicar a les sol·licituds de l'altra modalitat.  
Onzé. Ordenació i instrucció  
1. L'òrgan encarregat de l'ordenació i la instrucció del procediment serà la Direcció General de Transparència i Participació, que en qualsevol moment del procediment podrà, d'ofici, acordar totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
  
2. La comprovació que hi ha dades no ajustades a la realitat podrà comportar, en funció de la seua transcendència, la denegació de la subvenció sol·licitada, la pèrdua del dret al cobrament, o el reintegrament d'esta, sense perjuí de les responsabilitats restants que puguen derivar-se d'esta circumstància.  
3. La concessió de la subvenció es realitzarà mitjançant el procediment de concessió en règim de concurrència competitiva arreplegat en l'article 164 de l'LHPG.  
  
Dotzé. Resolució i notificació  
1. La resolució de concessió o denegació de les subvencions correspondrà dictar-la a la persona titular de la Direcció General de Transparència i Participació, amb proposta prèvia de la comissió avaluadora, prevista en l'article 9 de l'Orde 4/2016, després de la valoració de les sol·licituds admeses.  
2. El termini màxim per a resoldre les sol·licituds i procedir a la publicació de la resolució de concessió serà de sis mesos comptats des de la data de publicació de la convocatòria en el Diari Oficial de la Generalitat Valenciana, transcorreguts els quals sense que hi haja hagut resolució expressa hauran d'entendre's aquelles desestimades, de conformitat amb l'article 25 de l'LPAC.  
La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana, d'acord amb l'article 45.1.b de l'LPAC.  
3. Contra la resolució de concessió, que posa fi a la via administrativa, es podrà interposar un recurs de reposició davant del mateix òrgan que l'ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 123 i 124 de l'LPAC, o bé un recurs contenciós administratiu en la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa (d'ara en avant, LJCA).  
  
En compliment de l'article 123.2 de l'LPAC, no pot simultaniejar-se la interposició del recurs potestatiu de reposició amb el recurs contenciós administratiu. Tot això, sense perjuí que s'utilitze qualsevol altra via que es considere oportuna.  
  
Tretzé. Règim pagament i termini per a la justificació de la subvenció  
  
1. El pagament de les subvencions, es realitzarà en pagament únic, després de la justificació del gasto realitzat mitjançant transferència bancària al compte designat per l'entitat beneficiària en la seua sol·licitud.  
2. El termini màxim per a presentar la justificació de la subvenció finalitzarà el 31 d'octubre de 2024.  
  
Catorzé. Justificació de la subvenció  
1. Per a efectuar el pagament, les entitats beneficiàries de la subvenció hauran d'ajustar-se als requisits i formes d'acreditació establits en els articles 30 i 31 de l'LGS, així com en l'article 169 de l'LHPG, i han de presentar un compte justificatiu simplificat, de conformitat amb l'article 75 de l'RLGS, que contindrà la informació següent:  
  
a) Certificat de justificació de gastos (annex, document número 3).  
b) Relacions detallades dels gastos ocasionats pel projecte objecte de subvenció, per cada un dels diferents conceptes de gasto amb el detall següent:  
- Una relació per als gastos indirectes.  
- Una relació per als costos de personal intern.  
- Una relació per als costos de funcionament.  
- Una relació per als costos de subcontractació.  
En cada una de les relacions haurà de constar la identificació de la persona creditora, l'import, la data d'emissió de la factura, la nòmina o un altre gasto de personal, la data de pagament d'estes i la relació amb les activitats i els objectius del projecte. A més, haurà d'indicar-se l'import d'imputació de cada factura i dels gastos de personal intern a la subvenció concedida.   
Així mateix, cada una de les relacions haurà de portar realitzat el sumatori dels gastos realitzats, la quantitat dels quals haurà de coincidir amb les quantitats expressades en el certificat de compliment del pressupost aprovat, previst en l'apartat d.  
En este sentit, es considerarà com a gasto realitzat el que haja sigut efectivament pagat amb anterioritat a la finalització del període de justificació.  
Les relacions de gastos hauran de ser subscrites electrònicament per la persona representant de l'entitat.  
c) Memòria tècnica detallada de les activitats realitzades efectivament i materialment i que hagen sigut subvencionades. Haurà de ser desenvolupada, com a mínim, segons els epígrafs següents:  
1. Dades de l'entitat sol·licitant: nom i NIF.  
2. Títol del projecte.  
3. Treball en xarxa: entitats participants, àrees de responsabilitat, pressupost assignat.  
4. Activitats realitzades, detallant: nom, dates de realització, lloc, horari, nombre d'hores, nombre de participants, materials utilitzats, persona responsable, descripció de com s'ha dut a terme.  
5. Difusió del projecte: descripció del pla de difusió detallant les dates de realització i les accions emprades.  
6. Avaluació del projecte:  
1r. Descripció dels resultats obtinguts.  
2n. Descripció de la relació entre els resultats obtinguts i les necessitats prèvies.  
3r. Anàlisi del grau de compliment dels objectius plantejats.  
4t. Descripció de la incidència dels resultats sobre el foment de la participació ciutadana.  
5é. Aplicació dels resultats per a la posada en marxa de futurs projectes o la millora en la gestió d'estos.  
7. Aportació del material gràfic (fullets, cartells, tríptics), fotografies de les activitats o material utilitzat en l'avaluació (qüestionaris, informes de resultats), llista d'assistents i altres que es consideren oportuns.  
  
8. Certificat de compliment de les clàusules de responsabilitat social, si és el cas.  
d) Certificat de compliment del pressupost aprovat (annex, document número 4). S'adjuntarà amb la justificació final un certificat de compliment del pressupost aprovat amb la sol·licitud. Els gastos justificats hauran d'adaptar-se als tipus de gastos autoritzats. Únicament s'admetrà una desviació en la imputació de quantitats als diferents tipus de gastos en una quantia de fins a un trenta per cent (30 %), en més o menys, de l'import assignat a cada un d'estos, i es respectaran en qualsevol moment els límits màxims establits en el resolc sis de la present resolució. La desviació no podrà aplicar-se a tipus de gasto no autoritzats.  
2. La documentació justificativa haurà de presentar-se per via telemàtica en el següent enllaç:   
https://www.gva.es/va/inicio/procedimientos?id\_proc=18633&version=amp  
Els annexos associats a la justificació estan disponibles també en la pàgina web:  
https://participacio.gva.es/va/web/participacio/convocatorias-y-subvenciones  
Per a poder realitzar esta presentació electrònica, l'entitat sol·licitant haurà de disposar d'algun dels sistemes de firma electrònica admesos en la seu de la Generalitat.  
3. Es reduirà proporcionalment la subvenció en el cas que la justificació dels gastos realitzats no assolisca la quantia atorgada o es produïsca el desviament de quantitats que superen els percentatges màxims establits en el resolc sis i en el tretze, apartat 1.d, així com quan s'haja subvencionat una part del cost total de l'activitat i no es justifique l'import total del gasto que suposa el desenvolupament d'eixa activitat.  
  
4. Es produirà la pèrdua del dret al cobrament total o parcial de la subvenció en el supòsit d'incompliment de l'obligació de justificació, la justificació insuficient i la presentació extemporània de la justificació, segons el que s'establix en els articles 34.3 i 37.1.c de l'LGS. Els tres supòsits donaran lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'entitat interessada.  
  
Quinzé. Pla de control  
Es realitzarà la comprovació de la realització efectiva de l'activitat subvencionada mitjançant un control administratiu sobre una mostra aleatòria corresponent al 30 % dels projectes concedits.  
Dins de la comprovació material, es verificarà el compliment de la normativa social i ambiental dels compromisos de transparència, ètics, socials i ambientals establits i dels compromisos assumits per l'entitat beneficiària mitjançant la presentació d'un certificat justificatiu del compliment de la clàusula de responsabilitat social.  
  
  
Setzé. Clàusula de transparència  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de l'LGS, els subjectes beneficiaris de la subvenció hauran de complir les obligacions de transparència següents:  
1r. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:  
a) Perceben, durant el període d'un any, ajudes o subvencions públiques en una quantia superior a 100.000 euros.  
b) Perceben, durant el període d'un any natural, alguna ajuda o subvenció de les entitats públiques de la Comunitat Valenciana que arreplega l'article 3 de la Llei 1/2022, en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i la pressupostària de l'article 8 d'esta. La publicació es farà per mitjà de la pàgina web de l'entitat o bé mitjançant la plataforma TEP-Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep  
Esta informació s'ha de publicar a partir de l'any següent a l'any en què s'hagen superat els llindars establits i s'ha de mantindre publicada durant almenys quatre anys naturals.  
2n. Sense perjuí de les obligacions que preveu l'apartat anterior, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Presidència de la Generalitat en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3r. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè complisca les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que ha fet el requeriment podrà acordar, amb l'advertiment i l'audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
4t. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Desseté. Difusió dels projectes  
1. Donada la naturalesa i la finalitat d'estes ajudes, amb l'objectiu de garantir la difusió perquè puga servir de referència a altres associacions, així com la seua posada en valor, el contingut dels projectes objecte de subvenció i el material audiovisual que, si és el cas, puguen servir de suport, podrà ser difós per mitjà de la pàgina web de participació:  
https://participacio.gva.es/va/web/participacio/convocatorias-y-subvenciones  
2. Les entitats sol·licitants, pel fet de participar en este procés, autoritzen la Presidència de la Generalitat (Direcció General de Transparència i Participació) a utilitzar el material i a donar-li difusió.  
3. Així mateix, les entitats sol·licitants que concórreguen a esta convocatòria es reconeixen la legitimació suficient sobre els continguts inclosos en els projectes presentats, amb respecte ple als drets de propietat intel·lectual o qualsevol altre dret que puga exercir qualsevol tercera persona.  
  
Dihuité. Clàusula de protecció de dades  
1. De conformitat amb el Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD); la Llei orgànica 3/2018, de 5 de desembre, de protecció de dades i garantia dels drets digitals (BOE 294, 06.12.2018), i altres disposicions aplicables, les dades de caràcter personal proporcionades seran tractades per la Generalitat per a procedir a la tramitació de la sol·licitud a l'empara de l'LGS.  
2. Les entitats podran exercir els drets d'accés, rectificació, cancel·lació, oposició, supressió, portabilitat i limitació del tractament davant de la conselleria que gestiona esta ajuda, així com reclamar, si és el cas, davant de l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.  
  
  
Contra el que disposa esta resolució, que posa fi a la via administrativa, es podrà interposar potestativament un recurs de reposició davant del mateix òrgan que haja dictat l'acte en el termini d'un mes, comptat des de l'endemà de la publicació, de conformitat amb el que preveuen els articles 123 i 124 de l'LPAC, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la publicació, de conformitat amb el que s'establix en els articles 10 i 46 de l'LJCA.  
  
En compliment de l'article 123.2 de l'LPAC, no pot simultaniejar-se la interposició del recurs potestatiu de reposició amb el recurs contenciós administratiu. Tot això, sense perjuí que s'utilitze qualsevol altra via que es considere oportuna.  
  
València, 2 de juliol de 2024.- El secretari autonòmic de Relacions Institucionals i Transparència (p. d. Resolució de 8 de novembre de 2023, del president de la Generalitat, DOGV núm. 9723, de 13.11.2023): Santiago Lumbreras Peláez.